Κοινή θέση (ΕΚ) αριθ. 39/2000

που καθορίστηκε από το Συμβούλιο στις 27 Ιουνίου 2000

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου, της ..., που τροποποιεί την οδηγία 96/49/ΕΚ του Συμβουλίου για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων

(2000/C 245/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 παράγραφος 1 στοιχείο γ),

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Μετά από διαβούλευση με την Επιτροπή των Περιφερειών,

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Η οδηγία 96/49/ΕΚ(4) περιέχει μεταβατικές διατάξεις που ίσχυαν μέχρι την 1η Ιανουαρίου 1999 προς διευκόλυνση της αποπεράτωσης των εργασιών τυποποίησης της Ευρωπαϊκής Επιτροπής Τυποποίησης (CEN) σχετικά με τους περιέκτες και τις δεξαμενές, αλλά οι εργασίες αυτές δεν έχουν ακόμη ολοκληρωθεί.

(2) Οι εξοπλισμοί μεταφορών που καλύπτονται από την παρέκκλιση που προβλέπεται στο άρθρο 5 παράγραφος 2 στοιχείο γ) πρέπει να προσδιοριστούν καλύτερα.

(3) Προκειμένου να επιτραπεί στα κράτη μέλη να χρησιμοποιήσουν, για ορισμένο χρονικό διάστημα, σιδηροδρομικά βαγόνια και δεξαμενές που δεν πληρούν τους όρους μιας νέας διάταξης του παραρτήματος της οδηγίας 96/49/ΕΚ, πρέπει να προβλεφθεί μεταβατική περίοδος που θα καλύπτει τα σιδηροδρομικά βαγόνια και τις δεξαμενές που έχουν κατασκευαστεί μετά την 1η Ιανουαρίου 1997 και χρησιμοποιούνται αποκλειστικά για εθνικές μεταφορές.

(4) Οι προθεσμίες για ορισμένους εξοπλισμούς που προβλέπονται στο άρθρο 6 παράγραφος 4 της οδηγίας 96/49/ΕΚ πρέπει να μετατεθούν. Ο καθορισμός των εξοπλισμών αυτών και η τελική ημερομηνία εφαρμογής της οδηγίας 96/49/ΕΚ πρέπει να υποβληθούν στη διαδικασία του άρθρου 9 της εν λόγω οδηγίας.

(5) Οι παρεκκλίσεις που προβλέπονται στο άρθρο 6 παράγραφοι 9, 11 και 14 της οδηγίας 96/49/ΕΚ πρέπει να υποβληθούν στη διαδικασία του άρθρου 9 της εν λόγω οδηγίας.

(6) Τα απαιτούμενα μέτρα για την εφαρμογή της παρούσας οδηγίας θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5).

(7) Πρέπει να διευκρινισθούν οι προϋποθέσεις που πρέπει να πληρούνται ώστε μια μεταφορά να μπορεί να χαρακτηριστεί ως μεταφορά ad hoc.

(8) Επομένως, η οδηγία 96/49/ΕΚ είναι σκόπιμο να τροποποιηθεί,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 96/49/ΕΚ τροποποιείται ως εξής:

1. Στο άρθρο 5 παράγραφος 2 στοιχείο γ), οι όροι "τη θερμοκρασία λειτουργίας του υλικού με το οποίο εκτελούνται οι ..." αντικαθίστανται από πους όρους "τη θερμοκρασία λειτουργίας των υλικών των πλαστικών συσκευασιών, των δεξαμενών και του συναφούς εξοπλισμού τους που χρησιμοποιούνται στις ...".

2. Η παράγραφος 6 τροποποιείται ως εξής:

α) η παράγραφος 3 αντικαθίσταται από το ακόλουθο κείμενο:

"3. Κάθε κράτος μέλος μπορεί να επιτρέπει στην επικράτειά του τη χρησιμοποίηση βαγονιών κατασκευασμένων πριν από την 1η Ιανουαρίου 1997, τα οποία δεν πληρούν τις διατάξεις της παρούσας οδηγίας αλλά έχουν κατασκευαστεί σύμφωνα με την εθνική νομοθεσία που ίσχυε στις 31 Δεκεμβρίου 1996, υπό τον όρο ότι τα βαγόνια αυτά διατηρούνται στα απαιτούμενα επίπεδα ασφαλείας.

Οι δεξαμενές και τα βαγόνια που κατασκευάστηκαν από την 1η Ιανουαρίου 1997 και δεν πληρούν τις διατάξεις του παραρτήματος, αλλά των οποίων η κατασκευή πληροί τις απαιτήσεις της παρούσας οδηγίας που ίσχυαν κατά την ημερομηνία κατασκευής τους, μπορούν να συνεχίσουν να χρησιμοποιούνται στις εθνικές μεταφορές επί ένα διάστημα που θα καθοριστεί με τη διαδικασία του άρθρου 9."

β) στην παράγραφο 4:

- στην πρώτη πρόταση, η ημερομηνία "31 Δεκεμβρίου 1998" αντικαθίσταται από την ημερομηνία "30 Ιουνίου 2001" και, στη δεύτερη πρόταση, η ημερομηνία "1η Ιανουαρίου 1999" αντικαθίσταται από την ημερομηνία "1η Ιουλίου 2001"·

- προστίθενται το ακόλουθα εδάφια: "Οι ημερομηνίες αυτές πρέπει να μετατεθούν για τους περιέκτες και τις δεξαμενές περί των οποίων δεν υφίστανται λεπτομερείς τεχνικές προδιαγραφές ή δεν έχουν προστεθεί στο παράρτημα επαρκείς παραπομπές στα οικεία ευρωπαϊκά πρότυπα.

Οι περιέκτες και οι δεξαμενές που αναφέρονται στο δεύτερο εδάφιο καθώς και η τελευταία προθεσμία για την εφαρμογή της παρούσας οδηγίας όσον αφορά αυτούς τους περιέκτες και τις δεξαμενές θα καθοριστούν βάσει της διαδικασίας του άρθρου 9."

γ) η παράγραφος 9 αντικαθίσταται από το ακόλουθο κείμενο:

"9. Εφόσον ενημερώσουν προηγουμένως την Επιτροπή το αργότερο στις 31 Δεκεμβρίου 2000 ή εντός διετίας από την τελευταία ημερομηνία θέσης σε εφαρμογή του τροποποιημένου παραρτήματος της παρούσας οδηγίας, τα κράτη μέλη μπορούν να θεσπίζουν διατάξεις λιγότερο αυστηρές από εκείνες που προβλέπονται στο παράρτημα, προκειμένου για εσωτερικές μεταφορές μικρών ποσοτήτων ορισμένων επικίνδυνων εμπορευμάτων, εξαιρουμένων των μετρίως και πολύ ραδιενεργών υλών.

Οι παρεκκλίσεις αυτές εφαρμόζονται άνευ διακρίσεων.

Παρά τα ανωτέρω, τα ανωτέρω κράτη μέλη δύνανται, ενημερώνοντας προηγουμένως την Επιτροπή, να θεσπίσουν οποτεδήποτε διατάξεις όμοιες με τις θεσπιζόμενες από άλλα κράτη μέλη, με βάση την παράγραφο αυτή.

Η Επιτροπή εξετάζει εάν πληρούνται οι όροι που επιβάλλονται με την παράγραφο αυτή και αποφασίζει, σύμφωνα με τη διαδικασία του άρθρου 9, εάν τα ενδιαφερόμενα κράτη μέλη μπορούν να θεσπίσουν τις εν λόγω παρεκκλίσεις."

δ) η παράγραφος 10 αντικαθίσταται από το ακόλουθο κείμενο:

"10. Τα κράτη μέλη μπορούν να χορηγούν άδειες, ισχύουσες μόνον στην επικράτειά τους, για την εκτέλεση ad hoc μεταφορών επικίνδυνων εμπορευμάτων, οι οποίες είτε απαγορεύονται από το παράρτημα είτε εκτελούνται υπό όρους διαφορετικούς από εκείνους που προβλέπονται στο εν λόγω παράρτημα, εφόσον αυτές οι μεταφορές πραγματοποιούνται εκτάκτως και είναι σαφώς καθορισμένες και περιορισμένες χρονικά."

ε) η παράγραφος 11 αντικαθίσταται από το ακόλουθο κείμενο:

"11. Εφόσον ενημερώσουν προηγουμένως την Επιτροπή, τα κράτη μέλη μπορούν, προκειμένου για διαδρομές δεόντως καθορισμένες στο έδαφός τους, να επιτρέπουν τακτικές μεταφορές επικίνδυνων εμπορευμάτων που αποτελούν μέρος συγκεκριμένης βιομηχανικής διαδικασίας, οι οποίες είτε απαγορεύονται από το παράρτημα είτε εκτελούνται υπό συνθήκες διαφορετικές από τις προβλεπόμενες στο παράρτημα, εφόσον οι μεταφορές αυτές είναι τοπικές και ελέγχονται αυστηρά υπό σαφώς καθορισμένους όρους.

Η Επιτροπή εξετάζει εάν πληρούνται οι επιβαλλόμενες βάσει του πρώτου εδαφίου απαιτήσεις και αποφασίζει, σύμφωνα με τη διαδικασία του άρθρου 9, εάν το ενδιαφερόμενο κράτος μέλος μπορεί να επιτρέψει τις εν λόγω μεταφορές."

στ) η παράγραφος 14 αντικαθίσταται από το ακόλουθο κείμενο:

"14. Εφόσον ενημερώσουν προηγουμένως την Επιτροπή, τα κράτη μέλη μπορούν να επιτρέπουν μεταφορές επικίνδυνων εμπορευμάτων υπό όρους λιγότερο αυστηρούς από τους οριζόμενους στο παράρτημα, προκειμένου για τοπικές μεταφορές μικρής διαδρομής εντός λιμένων, αερολιμένων ή βιομηχανικών ζωνών.

Η Επιτροπή εξετάζει εάν πληρούνται οι επιβαλλόμενοι βάσει του πρώτου εδαφίου όροι και αποφασίζει, σύμφωνα με τη διαδικασία του άρθρου 9, εάν τα ενδιαφερόμενα κράτη μέλη μπορούν να θεσπίσουν τις παρεκκλίσεις αυτές."

3. Το άρθρο 9 αντικαθίσταται από το ακόλουθο κείμενο:

"Άρθρο 9

1. Η Επιτροπή επικουρείται από την 'επιτροπή για τις μεταφορές επικίνδυνων εμπορευμάτων', του άρθρου 9 της οδηγίας 94/55/ΕΚ(6).

2. Στις περιπτώσεις που γίνεται μνεία του παρόντος άρθρου, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.

3. Η επιτροπή θεσπίζει τον εσωτερικό κανονισμό της."

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο [...](7). Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 181 της 26.6.1999, σ. 25.

(2) ΕΕ C 329 της 17.11.1999, σ. 11.

(3) Γνώμη του Ευρωπαϊκού Κοινοβουλίου της 29ης Οκτωβρίου 1999 (ΕΕ C 154 της 5.6.2000, σ. 365), κοινή θέση του Συμβουλίου της 27ης Ιουνίου 2000 και απόφαση του Ευρωπαϊκού Κοινοβουλίου της ... (δεν έχει ακόμη δημοσιευθεί στην Επίσημη Εφημερίδα).

(4) ΕΕ L 235 της 17.9.1996, σ. 25· οδηγία όπως τροποποιήθηκε τελευταία από την οδηγία 1999/48/ΕΚ της Επιτροπής (ΕΕ L 169 της 5.7.1999, σ. 58).

(5) ΕΕ L 184 της 17.7.1999, σ. 23.

(6) ΕΕ L 319 της 12.12.1994, σ. 7· οδηγία όπως τροποποιήθηκε τελευταία από την οδηγία 2000/.../ΕΚ (βλέπε σ. ... της παρούσας Επίσημης Εφημερίδας).

(7) Έξι μήνες από την έναρξη ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 18 Μαΐου 1999, η Επιτροπή υπέβαλε στο Ευρωπαϊκό Κοινοβούλιο και στο Συμβούλιο πρόταση οδηγίας που τροποποιεί την οδηγία 96/49/ΕΚ του Συμβουλίου για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων, βασισμένη στο άρθρο 71 παράγραφος 1 στοιχείο γ) της συνθήκης ΕΚ(1).

Το Ευρωπαϊκό Κοινοβούλιο διατύπωσε τη γνώμη του στις 20 Οκτωβρίου 1999(2) και η Οικονομική και Κοινωνική Επιτροπή έδωσε τη γνώμη της στις 22 Σεπτεμβρίου 1999(3).

Η Επιτροπή των Περιφερειών μετά από αίτηση του Συμβουλίου για γνωμοδότησή της, στις 7 Ιουνίου 1999, ανακοίνωσε με επιστολή, της 22ας Ιουλίου 1999, την απόφασή της να μην γνωμοδοτήσει.

Στις 26 Ιουνίου 2000, το Συμβούλιο καθόρισε την κοινή του θέση σύμφωνα με το άρθρο 251 της συνθήκης ΕΚ.

II. ΣΤΟΧΟΣ

Στόχος της οδηγίας της Επιτροπής είναι η επίλυση προβλημάτων που αφορούν την εφαρμογή ορισμένων μεταβατικών διατάξεων της οδηγίας 96/49/ΕΚ(4), που ίσχυαν μέχρι τις 31 Δεκεμβρίου 1998.

Λόγω της καθυστέρησης των εργασιών της CEN (Ευρωπαϊκή Επιτροπή Τυποποίησης) σχετικά με την κατασκευή, τη χρήση και τις προϋποθέσεις χρήσης για τους περιέκτες μεταφοράς αερίων της κλάσης 2 και για δεξαμενές (άρθρο 6 παράγραφος 4 της οδηγίας 96/49/ΕΚ), η Επιτροπή προτείνει να μετατεθεί η προαναφερόμενη προθεσμία της 31ης Δεκεμβρίου 1998.

Η πρόταση αποσκοπεί, επιπλέον, στην καλύτερη διευκρίνιση ορισμένων παρεκκλίσεων που προβλέπονται στο άρθρο 6 της οδηγίας, καθώς και στις διαδικασίες αποδοχής τους.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση του Συμβουλίου αντιστοιχεί ουσιαστικά με την πρόταση της Επιτροπής.

Το Ευρωπαϊκό Κοινοβούλιο ενέκρινε χωρίς τροπολογίες την πρόταση της Επιτροπής. Σε σχέση με την εν λόγω πρόταση, η κοινή πρόταση περιλαμβάνει τις ακόλουθες τροποποιήσεις, εκ των οποίων οι τρεις πρώτες εμπνέονται από τις τροπολογίες που πρότεινε το Ευρωπαϊκό Κοινοβούλιο(5) για την πρόταση της Επιτροπής για την τροποποίηση της οδηγίας 95/55/ΕΚ(6), η οποία στη συνέχεια αποκαλείται "πρόταση οδικές μεταφορές":

- στην αιτιολογική σκέψη 6 και στο άρθρο 1 σημείο 3, την τροποποίηση του άρθρου 9 της οδηγίας 96/55/ΕΚ, προκειμένου το κείμενο της οδηγίας να ευθυγραμμιστεί με το κείμενο της απόφασης 1999/468/ΕΚ του Συμβουλίου για θέματα επιτροπολογίας(7) (βλέπε τις τροπολογίες αριθ. 1 και 4 που πρότεινε το Ευρωπαϊκό Κοινοβούλιο για την "πρόταση οδικές μεταφορές"),

- στο άρθρο 1 σημείο 1, την τροποποίηση του άρθρου 5 παράγραφος 2 στοιχείο γ) για να εξασφαλισθεί η συνοχή του κειμένου με την ανάλογη διάταξη [άρθρο 5 παράγραφος 2 νέο σημείο γ)] σχετικά με τη θερμοκρασία χρησιμοποίησης των υλικών που χρησιμοποιούνται για τις πλαστικές συσκευασίες, τις δεξαμενές και τους εξοπλισμούς τους, που περιλαμβάνονται στην κοινή θέση του Συμβουλίου σχετικά με την πρόταση οδηγίας μεταφορές - η οποία στη συνέχεια αποκαλείται "κοινή θέση οδικές μεταφορές" (βλέπε τροπολογία αριθ. 2 του Ευρωπαϊκού Κοινοβουλίου για την "πρόταση οδικές μεταφορές"),

- στο άρθρο 1 σημείο 2 στοιχείο α), την τροποποίηση του άρθρου 6 παράγραφος 3, που αποσκοπεί να επιτρέψει να αποφευχθεί η εισαγωγή διακρίσεων μεταξύ των βαγονιών και των δεξαμενών που κατασκευάστηκαν πριν ή μετά την 1η Ιουνίου 1997 και που είναι σύμφωνα με τη νομοθεσία που ίσχυε κατά την ημερομηνία κατασκευής, ώστε να καταστεί δυνατόν να εξασφαλισθεί η συνοχή της οδηγίας με την "κοινή θέση οδικές μεταφορές" (βλέπε τροπολογία αριθ. 3 του Ευρωπαϊκού Κοινοβουλίου για την "πρόταση οδικές μεταφορές"),

- στο άρθρο 1 σημείο 2 στοιχείο γ), την τροποποίηση του άρθρου 6 παράγραφος 9, προκειμένου να παραχωρηθεί στα κράτη μέλη η δυνατότητα να επιτρέπουν παρεκκλίσεις για τη μεταφορά στην επικράτειά τους μικρών ποσοτήτων ορισμένων επικινδύνων εμπορευμάτων, υπό την προϋπόθεση ότι θα ειδοποιούν σχετικά για τις παρεκκλίσεις αυτές την Επιτροπή. Η κοινή θέση περιορίζει επίσης χρονικά, όπως και η ανάλογη διάταξη που περιλαμβάνεται στην "κοινή θέση οδικές μεταφορές" [άρθρο 1 σημείο 3 στοιχείο δ)], την περίοδο κατά την οποία τα κράτη μέλη μπορούν να ειδοποιούν την Επιτροπή σχετικά με τις παρεκκλίσεις για τη μεταφορά στην επικράτειά τους μικρών ποσοτήτων ορισμένων επικινδύνων εμπορευμάτων.

(1) ΕΕ C 181 της 26.6.1999, σ. 25.

(2) ΕΕ C 154 της 5.6.2000, σ. 365.

(3) ΕΕ C 329 της 17.11.1999, σ. 11.

(4) Οδηγία 96/49/ΕΚ του Συμβουλίου, της 23ης Ιουλίου 1996, για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων (ΕΕ L 235 της 17.9.1996, σ. 25).

(5) Γνώμη που διατυπώθηκε στις 18 Ιανουαρίου 2000 (δεν έχει ακόμα δημοσιευθεί στην Επίσημη Εφημερίδα).

(6) Πρόταση οδηγίας του Ευρωπαϊκού Κοινοβουλίου και του Συμβουλίου που τροποποιεί την οδηγία 94/55/ΕΚ για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων (ΕΕ C 171 της 18.6.1999, σ. 17).

(7) Απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184 της 17.7.1999, σ. 23).